Čaplovič, Dušan, minister školstva, vedy, výskumu a športu SR (2013-05-22):
Dobré ráno prajem a dobrý deň súčasne. Vážená pani podpredsedníčka Národnej rady, pani predsedajúca, vážené dámy, vážení páni, dovoľte, aby som urobil krátke úvodné slovo k Správe o stave školstva na Slovensku, pretože celý materiál máte k dispozícií, ale dovoľte mi pár úvodných myšlienok. Účelom tohto materiálu, tejto správy je samozrejme popísať aktuálny stav, v akom sa nachádza tak regionálne, ako aj vysoké školstvo na Slovensku. Podobne navrhnúť, vychádzajúc z toho, hovorím o návrhu, nehovorím o definitíve súboru opatrení na podporu jeho ďalšieho rozvoja; spolu sa navrhuje 22 systémových krokov pre ďalší rozvoj regionálneho školstva a 22 systémových krokov pre ďalší rozvoj vysokého školstva. Správa je koncipovaná, ako bolo to niekoľkokrát už konštatované, v strednodobom výhľade tak, ako väčšina materiálov, ktoré sú predkladané, či už v Európskej únii alebo na Slovensku, na roky 2013 až rok 2020. Samozrejme sú to návrhy, pretože tento materiál je určený na diskusiu, na verejnú diskusiu, ktorá je otvorená do 30. 6. Pristúpili sme k tomu podobne ako moji kolegovia v Českej republike. Popis systémových krokov pre obe oblasti začína časťou vo financovaní. Správa samozrejme pokladá otázku financovania za kľúčovú pre ďalší rozvoj školstva. Zdôrazňuje nutnosť zvýšiť efektívnosť využívania, samozrejme, finančných prostriedkov v školstve. Súčasne však konštatuje, že bez zvýšenia objemu finančných prostriedkov do školstva v tomto horizonte je jeho ďalší rozvoj veľmi problematický. Na túto skutočnosť samozrejme, ako je to aj v správe uvedené, upozorňuje aj správa OECD, osobitne ekonomický prehľad, ktorý bol publikovaný v Slovenskej republike v roku 2012. A samozrejme vyplýva to aj z mojich rokovaní s generálnym tajomníkom Angelom Gurriom OECD v Paríži, že samozrejme na jednej strane sa hovorí o 50-percentnom navýšení zdrojov do systému školstva, tak na regionálnom, ako aj vysokom školstve, a na druhej strane sa hovorí, že 40 % by sa malo nájsť v istej oblasti zefektívnenia finančných prostriedkov, racionalizácie a toho čarovného slovíčka, ktoré je rôzne vysvetľované, optimalizácie. Na to, aby Slovensko dosiahlo priemernú úroveň verejných výdavkov krajín OECD do školstva do roku 2020 je potrebné postupne zvyšovať objem verejných výdavkov tak, ako je to uvedené, tak do regionálneho, ako aj do vysokého školstva. A keď si zoberieme tie úspešné krajiny, tak ten proces bol ďaleko k tomuto číslu dlhší. Keď zoberiem len tú krajinu, ktorá sa často cituje, Fínsko, táto zmena sa začala uskutočňovať v roku 1970, a najmä po roku 1990 až do roku 2013 prichádzalo k výraznému zvýšeniu v tomto horizonte takmer viac ako 20 rokov, finančných prostriedkov do školstva ako strategickej oblasti a priority pre rozvoj Fínskej republiky. Podobné je to aj z našej strany a hľadáme možnosti, ako čo najlepšie a najrýchlejšie nielen zefektívnenie, ale aj zracionalizovanie a zoptimalizovanie zdrojov, ktoré by mali ísť do tejto oblasti, ako som zopakoval, tak na jednej strane do regionálneho školstva, ako aj vysokého školstva, vrátane vedy a výskumu, ktorá je výrazne prepojená na vysokoškolské vzdelávanie. Diskusia pokračuje. Doteraz sme na rezort školstva dostali 40 odborných pripomienok. Pripravujú sa ďalšie stretnutia so zástupcami rôznych profesijných organizácií. Aj verejné stretnutia, či už v Bratislave alebo v regiónoch. Na mnohých sa zúčastním. A túto diskusiu by sme chceli uzavrieť k 30. 6. tohto roku, vyhodnotiť diskusiu a pripraviť materiál tak, ako mi to uložil výbor Národnej rady a gesčný výbor, na rokovanie vlády, na základe pripomienok, ktoré odznejú v diskusii. Súčasne, samozrejme, zasadne tak štvorpartita na rezorte, ako aj Rada pre systémové zmeny, ktorá tento materiál zhodnotí, a takýmto spôsobom pôjde na ďalšie schvaľovanie. Toľkoto z mojej strany. Teším sa na diskusiu a verím, že tá diskusia bude korektná a bude prinášať mnoho postrehov, ktoré sa dajú využiť pri príprave tejto správy a samozrejme konkrétnych krokov v budúcom období v oblasti školstva. Ďakujem vám veľmi pekne.